Базилио джэдумрэ бажэ Алисэрэ
Сабий творчествэмкIэ республикэ унэм къыщызэIуахащ Тхылъым и дунейпсо махуэм хухаха тхьэмахуэр.
IуэхущIапIэм и пэIущIэ пэшым сабий литературэм и нэхъыфIхэр щызэхуэхьэса тхылъ дапхъэ щагъэуват.
Зэхыхьэр иригъэкIуэкIащ IуэхущIапIэм и къудамэм и унафэщI Хъыдзэ Валентинэ. Ар цIыкIухэм яхутепсэлъыхьащ Тхылъым и дунейпсо махуэр Сабий тхылъымкIэ дунейпсо зэгухьэныгъэм и жэрдэмкIэ 1967 гъэм щыщIэдзауэ зэрагъэлъапIэр. Валентинэ ныбжьыщIэхэм яжриIащ тхылъ емыджэу щIэныгъэ зэрызрамыгъэгъуэтыфынур.
ЕджакIуэхэм я хьэщIащ Толстой Алексей и «Приключения Буратино» таурыхъым къытращIыкIа фильмым къыхэщ, фIыуэ яцIыху Базилио джэдумрэ бажэ Алисэрэ. КърихьэлIахэм я нэгу зрагъэужьащ уэрэджыIакIуэ ныбжьыщIэхэу Шэмпар Дамирэрэ Мыз Аслъэнрэ, «Фиестэ» къэфакIуэ ансамблым, нэгъуэщIхэми.
Сабийхэм къуажэхьхэр кърагъэщIащ, таурыхъхэмрэ шыпсэхэмрэ къыхэщ лIыхъужьхэм я цIэхэри фIыуэ ящIэу къыщIэкIащ. Ар зи фIыгъэри школ библиотекэм зэпымыууэ зэрыкIуэрщ.
Тхьэмахуэм къриубыдэу мы IуэхущIапIэм махуэшхуэр щагъэлъэпIэнущ. Абы хыхьэу концертхэр, спектаклхэр екIуэкIынущ.
ТЕКIУЖЬ Заретэ.
Сурэтхэр Къарей Элинэ трихащ.
